13.48 करोड़ का कलेक्शन किया; लंबे वीकेंड के बावजूद 50 करोड़ का आंकड़ा नहीं छू सकी फिल्म
Ajay Devgn Tabu Movie Bholaa Box Office Collection Day 4. Follow Bholaa Movie Day By Day Box Office Success On Dainik Bhaskar. अजय देवगन और तब्बू स्टारर फिल्म भोला की कमाई में रविवार को जबरदस्त उछाल देखने को मिला। फिल्म ने रिलीज के चौथे दिन 13.48 करोड़ का कलेक्शन किया
अजय देवगन और तब्बू स्टारर फिल्म भोला की कमाई में रविवार को जबरदस्त उछाल देखने को मिला। फिल्म ने रिलीज के चौथे दिन 13.48 करोड़ का कलेक्शन किया। इस तरह फिल्म का टोटल कलेक्शन 44.28 करोड़ हो गया है।
फिल्म को चार दिन का लंबा वीकेंड मिला था, साथ में छुट्टियां भी थीं। बावजूद इसके फिल्म 50 करोड़ के आंकड़े तक नहीं पहुंच सकी। हालांकि अभी भी फिल्म के पास अच्छी कमाई करने का मौका है। क्योंकि हाल-फिलहाल में कोई भी बड़ी फिल्म रिलीज होते नहीं दिख रही है।
अब वर्किंग डेज पर अच्छे प्रदर्शन की चुनौती
तरण आदर्श ने फिल्म का कलेक्शन शेयर करते हुए लिखा, 'भोला ने ओपनिंग वीकेंड पर अच्छी कमाई कर ली है। शनिवार और रविवार की ग्रोथ से आंकड़ा मजबूत दिख रहा है। गुरुवार 11.20 करोड़, शुक्रवार 7.40 करोड़, शनिवार 12.20 करोड़, रविवार 13.48, कुल - 44.28 करोड़।
फिल्म को वर्किंग डेज में रफ्तार बनाए रखने की जरूरत है। फिल्म का वर्डिक्ट आगे चलकर कैसा रहता है, वो वर्किंग डेज की कमाई पर ही निर्भर करेगा।
हाल-फिलहाल में बड़ी फिल्म नहीं आ रही, भोला के लिए रास्ता आसान
ट्रेड एनालिस्ट तरण आदर्श के मुताबिक, रमजान और IPL ने फिल्म के बिजनेस को काफी हद तक प्रभावित किया। रमजान में एक बड़ा धड़ा फिल्मों से दूर रहता है, शायद फिल्म की कमाई में इसका असर भी दिखाई दिया है। हालांकि तरण का कहना है कि आने वाली छुट्टियां (महावीर जयंती और गुड फ्राइडे) भी फिल्म के लिए फायदेमंद साबित हो सकती हैं।
इसके अलावा हाल-फिलहाल में कोई बड़ी फिल्म भी रिलीज नहीं हो रही है। अब आने वाले ईद में सलमान खान की किसी का भाई किसी का जान रिलीज होगी, तब तक के लिए भोला का रास्ता बिल्कुल क्लियर है।
पिछले दो सालों में अजय की दूसरी बेस्ट ओपनिंग वीकेंड वाली फिल्म
अजय देवगन की पिछली 5 फिल्मों का ओपनिंग वीकेंड कलेक्शन की बात करें तो दृश्यम 2 के बाद भोला ने सबसे अच्छी कमाई की है। दृश्यम 2 ने जहां 64.14 करोड़ की कमाई की थी वहीं भोला ने पहले वीकेंड पर 44.28 करोड़ पर कलेक्शन किया।
तीसरे नंबर पर गंगूबाई काठियावाड़ी रही जिसने 39.12 करोड़ का कलेक्शन किया था। इस लिस्ट में थैंक गॉड और रनवे 34 जैसी फिल्में भी हैं लेकिन उनके आंकड़ें उतने संतोषजनक नहीं हैं।
अजय के डायरेक्शन वाली तीसरी फिल्म है भोला
भोला अजय देवगन की तीसरी फिल्म है जिसे उन्होंने खुद डायरेक्ट किया है। इससे पहले वो यू मी और हम और शिवाय जैसी फिल्में डायरेक्ट कर चुके हैं। हालांकि ये दोनों फिल्में बॉक्स ऑफिस पर कुछ खास कमाल नहीं दिखा सकी थी। अब अजय को भोला से काफी उम्मीदें हैं। ऑडियंस और क्रिटिक्स से फिल्म को मिला-जुला रिस्पॉन्स मिल रहा है।
पिछले कुछ सालों से अजय की सिर्फ दो ही फिल्मों ने अच्छी ब्लॉकबस्टर कमाई की है। तान्हाजी द अनसंग वॉरियर हो या दृश्यम 2, सिर्फ इन दोनों फिल्मों ने डोमेस्टिक बॉक्स ऑफिस पर 200 करोड़ से ज्यादा का कलेक्शन किया है। हालांकि लगभग 1200 करोड़ से ज्यादा कमाने वाली फिल्म RRR में भी उनकी महत्वपूर्ण भूमिका कही जा सकती है।
ड्रग सिंडिकेट पर आई फिल्म कैथी की रीमेक है भोला
भोला का डायरेक्शन भी अजय देवगन ने ही किया है। इस तरह कहा जा सकता है फिल्म के एक्टर, डायरेक्टर और प्रोड्यूसर सब वही हैं। 100 करोड़ में बनी ये फिल्म लोकेश कनगराज की 2019 की सुपरहिट फिल्म कैथी की हिंदी रीमेक है। कैथी ड्रग सिंडिकेट पर बेस्ड फिल्म थी। कमल हसन की 'विक्रम' भी इसी फ्रेंचाइजी का हिस्सा थी।
